
ประกาศองค์การบริหารส่วนตำบลกาลูปัง
เรื่อง วิธีการแสดงใบอนุญาตโดยวิธีการทางอิเล็กทรอนิกส์
พ.ศ. 2566
*********************************
โดยที่มาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕ บัญญัติว่าในกรณีที่กฎหมายกำหนดให้ผู้รับอนุญาตต้องแสดงใบอนุญาตไว้ในที่เปิดเผย ให้เป็นสิทธิของผู้รับอนุญาตที่จะแสดงใบอนุญาตนั้นโดยวิธีการทางอิเล็กทรอนิกส์ตามวิธีการที่ผู้อนุญาตประกาศกำหนดก็ได้ และให้ถือว่าการแสดงเช่นว่านั้นเป็นการชอบด้วยกฎหมายแล้ว  สมควรกำหนดวิธีการแสดงใบอนุญาตตามกฎหมายในความรับผิดชอบขององค์การบริหารส่วนตำบลกาลูปัง โดยวิธีการทางอิเล็กทรอนิกส์ เพื่อเป็นการอำนวยความสะดวกและลดภาระแก่ประชาชน

อาศัยอำนาจตามความในมาตรา ๑๓ (๑) แห่งพระราชบัญญัติการปฏิบัติราชการทางอิเล็กทรอนิกส์ พ.ศ. ๒๕๖๕  นายกองค์การบริหารส่วนตำบลกาลูปัง ออกประกาศไว้ ดังต่อไปนี้
ข้อ ๑  ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป
ข้อ ๒  ในประกาศนี้
“ใบอนุญาต” หมายความว่า เอกสารหลักฐานที่กฎหมายกำหนดให้ต้องแสดงไว้ใน
ที่เปิดเผย ดังต่อไปนี้ 
(๑) ใบอนุญาต ก่อสร้าง ดัดแปลง รื้อถอนหรือเคลื่อนย้ายอาคาร ตามกฎหมายว่าด้วยพระราชบัญญัติควบคุมอาคาร พ.ศ.2522 และที่แก้ไขเพิ่มเติม
(2) ใบรับรองการก่อสร้าง ดัดแปลง หรือเคลื่อนย้ายอาคาร ตามมาตรา 32 ตามกฎหมายว่าด้วยพระราชบัญญัติควบคุมอาคาร พ.ศ.2522 และที่แก้ไขเพิ่มเติม
(3) ใบอนุญาตจัดตั้งสถานที่จำหน่ายอาหาร และสถานที่สะสมอาหาร พ.ศ. 2564 ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม กฎกระทรวงสุขลักษณะของสถานที่จำหน่ายอาหาร พ.ศ.2561 ข้อบัญญัติองค์การบริหารส่วนตำบลกาลูปัง เรื่อง ควบคุมสถานที่จำหน่ายอาหารและสถานที่สะสมอาหาร พ.ศ.2564
(4) ใบอนุญาตจัดตั้งตลาด ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม กฎกระทรวงสุขลักษณะของสถานที่จำหน่ายอาหาร พ.ศ.2561 ข้อบัญญัติองค์การบริหารส่วนตำบลกาลูปัง เรื่อง ควบคุมตลาด พ.ศ. 2565

(5) ใบอนุญาตการจัดการสิ่งปฏิกูล พ.ศ. 2565 ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม (ฉบับที่ 3) พ.ศ. 2560 ข้อบัญญัติองค์การบริหารส่วนตำบล
กาลูปัง เรื่อง การจัดการสิ่งปฏิกูล พ.ศ. 2565
(6) ใบอนุญาตทะเบียนพาณิชย์ ตามพระราชบัญญัติทะเบียนพาณิชย์ พ.ศ.2499 กรณีผู้ขอจดทะเบียนเป็นบุคคลธรรมดา ตามกฎหมายว่าด้วยพระราชบัญญัติทะเบียนพาณิชย์ พ.ศ.2499
(7) ใบอนุญาตควบคุมกิจการที่เป็นอันตรายต่อสุขภาพ พ.ศ.2564 ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม (ฉบับที่ 3) พ.ศ. 2560 ข้อบัญญัติองค์การบริหารส่วนตำบลกาลูปัง เรื่อง การควบคุมกิจการที่เป็นอันตรายต่อสุขภาพ พ.ศ. 2564
(8) ใบอนุญาตการจัดการมูลฝอยติดเชื้อ พ.ศ. 2565 ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม (ฉบับที่ 3) พ.ศ. 2560 ข้อบัญญัติองค์การบริหารส่วนตำบลกาลูปัง เรื่อง การจัดการมูลฝอยติดเชื้อ พ.ศ. 2565
(9) ใบอนุญาตการจัดการมูลฝอยทั่วไป พ.ศ. 2565 ตามกฎหมายว่าด้วยพระราชบัญญัติการสาธารณสุข พ.ศ.2535 และที่แก้ไขเพิ่มเติม (ฉบับที่ 3) พ.ศ. 2560 ข้อบัญญัติองค์การบริหารส่วนตำบลกาลูปัง เรื่อง การจัดการมูลฝอยทั่วไป พ.ศ. 2565
ข้อ ๓  ผู้รับอนุญาตสามารถเลือกแสดงใบอนุญาตตามข้อ ๒ โดยวิธีการทางอิเล็กทรอนิกส์อย่างหนึ่งอย่างใด ดังต่อไปนี้
(๑) แสดงเป็นภาพผ่านอุปกรณ์อิเล็กทรอนิกส์
(๒) แสดงเป็นคิวอาร์โคดที่อุปกรณ์อิเล็กทรอนิกส์สามารถสแกนเพื่อเข้าถึงใบอนุญาตที่เป็นเอกสารอิเล็กทรอนิกส์หรือภาพทางอิเล็กทรอนิกส์ของใบอนุญาต หรือ
(๓) แสดงข้อมูลผ่านแอปพลิเคชันของหน่วยงานองค์การบริหารส่วนตำบลกาลูปัง ดังนี้
-ระบบไปรษณีย์อิเล็กทรอนิกส์ (อีเมล์กลาง อบต.กาลูปัง) office@kalupank.go.th หรือ saraban_06950609@dla.go.th
- เว็ปไซต์ www.kalupank.go.th
- เพจเฟชบุ๊ค  องค์การบริหารส่วนตำบลกาลูปัง
ข้อ๔ การแสดงใบอนุญาตตามข้อ ๓ ต้องมีขนาดของภาพและความละเอียด
ที่ชัดเจนเพียงพอ รวมทั้งสามารถแสดงให้เห็นข้อมูลอันเป็นสาระสำคัญของใบอนุญาตได้ครบถ้วน
ผู้รับอนุญาตอาจเลือกแสดงภาพใบอนุญาตโดยวิธีการทางอิเล็กทรอนิกส์ 
ณ สถานที่ประกอบกิจการมากกว่าหนึ่งใบหรือภาพผ่านหน้าจอเดียวกันก็ได้ แต่ต้องมีระยะเวลา
แสดงภาพใบอนุญาตแต่ละใบไม่น้อยกว่าห้าวินาที

ข้อ ๕  เมื่อผู้รับอนุญาตเลือกแสดงใบอนุญาตโดยวิธีการทางอิเล็กทรอนิกส์อย่างใดอย่างหนึ่งตามข้อ ๓ แล้ว ผู้รับอนุญาตไม่ต้องแสดงใบอนุญาตไว้โดยเปิดเผยตลอดเวลา ณ สถานที่ประกอบกิจการอีกต่อไป แต่ต้องสามารถแสดงต่อเจ้าพนักงานหรือพนักงานเจ้าหน้าที่ได้ตลอดเวลาเมื่อมีการตรวจสอบ หรือต่อประชาชนที่ขอตรวจดู

ประกาศ ณ วันที่   7  เดือน กันยายน  พ.ศ.2566



    (นางอัมพร  หนูประดิษฐ์)
 ปลัดองค์การบริหารส่วนตำบลกาลูปัง ปฏิบัติหน้าที่
        นายกองค์การบริหารส่วนตำบลกาลูปัง

